**SADRŽAJ**

75 GODINA POVELJE UJEDINJENIH NACIJA

3

MEĐUNARODNI PRINCIPI I SMJERNICE O PRISTUPU PRAVDI ZA OSOBE S INVALIDITETOM

4 – 5

RAZGOVOR S POVODOM. KONVENCIJA O ZABRANI MINA

6 – 9

SVAKODNEVNA BORBA OSOBA S INVALIDITETOM U OBRAZOVNOM SISTEMU

10 – 12

NASILJE PREMA ŽENAMA S INVALIDITETOM

13 – 14

NE STAVLJATI SEBE U ULOGU ŽRTVE ODLIČAN JE START ZA KRČENJE PUTA

15 – 17

POZIV NA DOSTAVU NOMINACIJA PRIZNANJE “RAVNOPRAVNO-RAZLIČITI” ZA LIDERE I LIDERKE SA INVALIDITETOM U BOSNI I HERCEGOVINI

18

MEĐUNARODNI DAN BIJELOG ŠTAPA

19

IZ AKTIVNOSTI

20 – 22

KADA SE STRAH OTME KONTROLI

23 – 24

NE PREDSTAVLJATI OSOBE SA INVALIDITETOM KAO TRAGIČNE ILI HEROJE

25 – 26

SVE ŠTO DJECA TREBAJU ZNATI O EMPATIJI I LJUBAZNOSTI PREMA DRUGIMA POČINJE KOD KUĆE

27

PLAŽA NA KOJU SU SVI DOBRODOŠLI, A JEDINI PREDUVJET JE LJUDSKOST

28 – 29

AKO ŽELI TOKIO, MORA NA AMPUTACIJU NOGE

30

ŠARENA STRANA

31

**NEKE INFORMACIJE KORIŠTENE SU SA INTERNET STRANICA.**

***Informativni centar za osobe sa invaliditetom “Lotos” Tuzla***

***Redakcija:***

Fikreta Hasanović

Suvad Zahirović

Jasminko Bijelić

Adisa Kišić

***Grafički dizajn:***

Dženita Rahmanović

IN MEMORIAM

Sanja Zahirović (1963 - 2015)

***Glavna i odgovorna urednica:***

Fikreta Hasanović

***Adresa redakcije:***

M. i Ž. Crnogorčevića 3

75 000 Tuzla

Tel./Fax: + 387 35 251-476, 251-245

***E-mail:***

ic.lotos@bih.net.ba

info@ic-lotos.org.ba

***Web:***

www.ic-lotos.org.ba

***Izdavač:***

Informativni centar za osobe sa invaliditetom “Lotos” Tuzla

***Tiraž:***

1000 primjeraka

***INICIJATIVA (lat.)***

Podsticaj za neku aktivnost posebno u pravu, zakonodavna inicijativa, pravo na podnošenje prijedloga zakona i drugih akata s pravnim dejstvom. Uopšte, “čovjek od inicijative” je onaj koji samostalno preduzima potrebnu aktivnost u svom ili širem djelokrugu privatnog ili javnog života, ne čekajući za sve naredbe ili spoljašnji podsticaj.

**Broj: 08-651-437-4/97**

**Sarajevo 16.12.1997. god.**

**Redni broj: 747**

**Upis u evidenciju javnih glasila izvršen u skladu sa Zakonom o javnom informisanju.**

**75 GODINA POVELJE UJEDINJENIH NACIJA**

**POVELJA UJEDINJENIH NARODA**

**MI, NARODI UJEDINJENIH NARODA, ODLUČNI**

da spasimo buduće naraštaje od užasa rata, koji je dva puta tijekom našega života nanio čovječanstvu neizrecive patnje, da ponovno potvrdimo vjeru u temeljna prava

čovjeka, u dostojanstvo i vrijednost čovjeka, kao i u ravnopravnost velikih i malih naroda, da stvorimo uvjete potrebne za održavanje pravde i poštovanje obveza, koje proistječu iz ugovora i ostalih izvora Međunarodnog prava, da potpomažemo socijalni napredak i poboljšanje životnih prilika u većoj slobodi

**PA U TU SVRHU**

da budemo snošljivi i da živimo zajedno kao dobri susjedi, da ujedinimo svoje snage za održavanje Međunarodnog mira i sigurnosti, da prihvatimo načela i da uvedemo načine koji jamče da se neće upotrijebiti oružana sila osim ako je to u općem interesu, da upotrijebimo Međunarodni mehanizam radi potpomaganja ekonomskog i socijalnog napretka sviju naroda,

**ODLUČILI SMO DA ZDRUŽIMO SVOJE NAPORE ZA OSTVARENJE TIH CILJEVA.**

Prema tome naše su vlade, preko predstavnika koji su se okupili u gradu

San Franciscu i pokazali svoje punomoći u valjanom i propisnom obliku, prihvatile ovu Povelju Ujedinjenih naroda i ovim osnivaju Međunarodnu organizaciju pod imenom Ujedinjeni narodi.

**POVELJA UJEDINJENIH NARODA**

Povelja Ujedinjenih naroda potpisana je 26. lipnja 1945. na konferenciji u San Franciscu od strane 50 zemalja. Stupila je na snagu 24. listopada 1945. godine.

Povelja sadrži 19 poglavlja plus Statut međunarodnog suda od čega je najbitnije prvo

poglavlje u kojem su definirani ciljevi i načela organizacije.

**MEĐUNARODNI PRINCIPI I SMJERNICE O PRISTUPU PRAVDI ZA OSOBE S INVALIDITETOM**

Međunarodni principi i smjernice o pristupu pravdi za osobe s invaliditetom, osmišljeni pod rukovodstvom specijalne izvestiteljke Ujedinjenih nacija za prava osoba s invaliditetom, Catalin Devandas Aguilar, čvrsto su ukorijenjeni u Konvenciji o pravima osoba s invaliditetom i pružaju sveobuhvatne smjernice i praktična uputstva o tome kako osobama s invaliditetom obezbijediti ravnopravan pristup pravdi. Kako navodi visoki komisionar Ujedinjenih nacija za ljudska prava, Michelle Bachelet,

osobe s invaliditetom predugo nailaze na ignorisanje, zanemarivanje, nerazumijevanje i uskraćivanje prava. Zakoni, procedure i prakse neprekidno diskriminišu osobe s invaliditetom, a pravosudni sistem ima ključnu ulogu u

prevenciji takvih ishoda i obezbjeđivanju efektivnog obeštećenja, naročito ako ishod

proizilazi iz nepravičnih zakona. Zagarantovan pristup pravdi neophodan je u demokratskom upravljanju i vladavini zakona, kao i u borbi protiv nejednakosti i

isključivanja. Principi i smjernice bit će od koristi pravosudnim akterima, nacionalnim

institucijama za ljudska prava i civilnom društvu, uključujući i organizacije osoba sa

invaliditetom. Pored toga, smjernice pružaju okvir za inkluziju i učešće osoba s invaliditetom u različitim ulogama u okviru sprovođenja pravde (sudije, porotnici, svjedoci) kao demokratski imperativ koji odražava sve društvene aspekte, odnosno, oblikuje društvo u kome živimo. Trebalo bi da svi, na ravnopravnoj osnovi, uživaju pravo jednakosti pred zakonom, jednaku zakonsku zaštitu, pravično rješavanje

sporova i pravo da budu saslušani. Države moraju osigurati jednak pristup pravdi

svim osobama s invaliditetom, obezbjeđujući neophodnu podršku i pristupačne usluge uz uvažavanje rodne i starosne različitosti. Međunarodni principi i smjernice o pristupu pravdi za osobe s invaliditetom osmišljeni su kao alatka za asistenciju državama i drugim akterima u kreiranju, prilagođavanju i primjeni pravosudnog sistema koji omogućuje jednak pristup pravdi za sve osobe s invaliditetom, bez obzira na njihovu ulogu u sudskom procesu, u skladu sa Konvencijom za prava

osoba s invaliditetom. Iako je pristup pravdi temelj ostvarivanja svih ljudskih prava,

mnogobrojne barijere onemogućuju osobama s invaliditetom da na jednakim osnovama pristupe pravdi. Među vodećim barijerama su ograničenja poslovne sposobnosti; arhitektonska nepristupačnost sudovima, policijskim stanicama

i drugim institucijama; nedostatak pristupačnog prevoza; prepreke

u pristupu pravnoj pomoći i zastupanju; nedostatak informacija u pristupačnim formatima; snishodljivi ili negativni stavovi koji preispituju sposobnost osoba s invaliditetom da učestvuju u svim fazama sprovođenja pravde; nedostatak obuka

za profesionalce zaposlene u pravosuđu. U pravosudnom sistemu osobe s invaliditetom često se obezvređuju, smatra se da u sudskim procesima ne mogu ostvariti korist ili da čak mogu biti povrijeđeni postupcima zaštite koji važe za sve druge građane. Čak i osnovna prava, poput prava na ćutanje i pretpostavke nevinosti, mogu im se direktno zakonski uskratiti ili indirektno, putem ustaljenih praksi. Rizici su ekstremni, npr. lažna priznanja, pogrešne presude ili protivpravno lišavanje slobode. Pravosudni sistem odraz je vrednosnog sistema društva.

U interakciji sa pravosudnim sistemom i službenicima koji ga provode, svako se može suočiti sa pojedinačnim ili sistemskim predrasudama, rasizmom i nejednakostima po različitim osnovama. Iako se intersekcijski faktori ne mogu

raščlaniti, već ih treba osporiti u cijelosti, Principi i smjernice ističu nejednak pristup

pravdi kao posljedicu predrasuda, stigme i nerazumijevanja osoba s invaliditetom od

strane službenika pravosudnog sistema. Pogrešne presude mogu proizaći iz lažnih

priznanja, pogrešne identifikacije i službenog kršenja zakona kao rezultata prinude i

nedostatka informacija i razumijevanja od strane osoba s invaliditetom. Struktura sudnica, administrativni jezik i praksa pravnih postupaka otuđuju sve koji nisu upoznati sa njima, a arhitektonske i druge barijere pogoršavaju takvo otuđenje

u iskustvima osoba s invaliditetom. Neko možda neće biti svjestan ili neće

razumjeti posljedice zakonskih koraka, podcjenjujući značaj pravovremene akcije. Osobe s invaliditetom su pod rizikom da se njihova svjedočenja diskredituju, čime se obezbjeđuje da počinioci krivičnih djela protiv osoba s invaliditetom prolaze nekažnjeno. Principi i smjernice ne daju detaljan opis određenog pravosudnog sistema, nego na osnovu realnih iskustava iznose opšte prihvaćene dobre prakse, garantujući jednak pristup pravdi, bez diskriminacije, u skladu sa odredbama Konvencije. U provođenju Principa, države treba da budu svjesne da se bave višestrukom i intersekcijskom diskriminacijom u pristupu pravdi. Ujedno je važno da, ispunjavajući obaveze prema Konvenciji, države aktivno uključuju osobe s invaliditetom i njihove reprezentativne organizacije.

***Catalina Devandas Aguilar, specijalna izvjestiteljka Ujedinjenih nacija za prava***

***osoba s invaliditetom***

**RAZGOVOR S POVODOM. KONVENCIJA O ZABRANI MINA**

***INICIJATIVA: Željko Volaš je predsjednik Organizacije amputiraca UDAS Republike Srpske sa sjedištem u Banja Luci. Preko dvije decenije zagovarač za BiH bez mina, barijera i žrtava, za društvo jednakih mogućnosti, za veće učešće i doprinos osoba sa invaliditetom u razvoju zajednica. Lider, sportista, umjetnik, aktivista, ljubitelj prirode...Željko, šta smo izostavili a smatraš bitnim za tvoje predstavljanje?***

ŽV: Hvala vam na lijepim riječima. Mnogo toga ste već napisali. Napomenuo bih

još da sam porodičan čovjek, da se smatram ravnopravnim članom zajednice u kojoj živim. Imam zaista veliki krug prijatelja u BiH i regiji, sa kojima sam u kontaktu iz različitih oblasti života.

***INICIJATIVA: Stradali ste kao mlad čovjek. Čega se sjećate iz tog perioda, kako ste prihvatili svoje stradanje i procesuirali svoju traumu?***

ŽV: Da, stradao sam kao mladić sa dvadeset dvije godine u eksploziji mine. Fizička bol i svjesnost da sam preživio je prvo sjećanje, koje je ubrzo, nakon saznanja o ozbiljnosti povrede, zamijenjeno sa zabrinutošću o tome kako će moj život izgledati u budućnosti. Da li ću moći voditi sadržajan i kvalitetan život, zasnovati porodicu, dobiti posao? Bio sam u potpunosti svjestan već tada da je moj život nepovratno promijenjen ali sam bio odlučan da ne prihvatim tu situaciju kao gubitak, već kao mogućnost za vlastiti razvoj. Shvatio sam ubrzo da kvalitetna fizikalna rehabilitacija

može pomoći u prevazilaženju trauma izazvane gubitkom ekstremiteta, ali da povrat

izgubljenog mjesta u društvu kao posljedica sticanja invaliditeta je daleko ozbiljniji izazov. U tom smislu, usluge koje osigurava zajednica su od suštinskog značaja za poboljšanje zdravlja, ali su često nedovoljne i nekvalitetne za sveobuhvatnu rehabilitaciju. Prolazeći kroz rehabilitaciju susreo sam se sa kolegama amputircima i shvatio terapeutski efekat njihove podrške, empatije i razumjevanja. Ovo je bila činjenica koja je na neki način najviše uticala na moju odluku na koji način organizovati i čemu posvetiti moje buduće djelovanje.

***INICIJATIVA: I tako je nastala Organizacija amputiraca UDAS?***

ŽV: Otprilike! Susreo sam se sa nekoliko kolega amputiraca koji su imali identično

razumijevanje o statusu amputiraca i potrebama da se poboljša kroz zajedničke aktivnosti članova i odlučili smo da se organizujemo kao udruženje. Istovremeno sam radio u međunarodnoj organizaciji Landmine Survivors Network gdje sam stekao značajno iskustvo vezano za podršku žrtvama mina i prava osoba sa invaliditetom. Veliki dio tog znanja je ugrađen u rađanje i razvoj UDAS-a kao organizacije koja je osnovana i vođena od amputiraca, koja zapošljava amputirce i pruža podršku amputircima da se oporave, reintegriraju i daju doprinos razvoju zajednica u kojima žive. Proteklih 20 godina bila je prilika da svi zajedno rastemo sa UDAS-om

zagovarajući za postizanje naših strateških ciljeva u domenu ostvarivanja prava naših

članova ali i drugih osoba sa invaliditetom. UDAS je organizacija od javnog interesa za Republiku Srpsku. Pored naše originalne misije podrške amputircima, fokusirani smo na razvoj mreža preživjelih od mina u oba entiteta kako bismo uspostavili krovnu organizaciju na nivou države. Trudimo se promovirati koncept društvene odgovornosti, ne samo među poslovnim subjektima, već i među samim osobama sa invaliditetom od kojih očekujemo da kroz svoje dobrovoljno angažovanje dio resursa, koji su uloženi u njihovo osnaživanje, vrate u razvoj zajednica.

***INICIJATIVA: Vodimo ovaj razgovor u toku pandemije korona virusa. Na koji način ova situacija utiče na vaš rad i provedbu projekata i na koji način uopšte utiče na osobe sa invaliditetom?***

ŽV: Velike su promjene u pitanju; i u upravljanju projektima gdje se u određenoj mjeri mijenja način provedbe projekta koristeći sve više online pristup, ali i generalno govoreći pandemija je otkrila u kojoj su mjeri marginalizovane pojedine skupine i pojačala nejednakost s kojom se osobe s invaliditetom već suočavaju, poput siromaštva. U doba vanrednog stanja za osobe sa invaliditetom je bilo od suštinske

važnosti da dobiju informacije u pristupačnom formatu, što često i nije bio slučaj, kako bi se mogli upoznati i primjeniti preventivne mjere u cilju sprečavanju širenja pandemije. Izazovi nisu prestali ukidanjem vanrednog stanja, naprotiv postali su kompleksniji u domenu obrazovanja, pogotovo djece sa invaliditetom, ili zapošljavanja osoba sa invaliditetom na donekle reduciranom tržištu rada. Pored svih

negativnih implikacija ove situacije, ima nešto što bi se moglo prihvatiti kao korisna lekcija za budućnost. Naime, većina bez invaliditeta je mogla neposredno iskusiti izolaciju sa kojom se veliki broj osoba sa invaliditetom svakodnevno suočava i pogubne posljedice iste za samopouzdanje i kvalitet života. Zanimljivo je promišljati da li će neposredno iskustvo prinudne izolacije za većinu u toku pandemije promijeniti nešto nabolje za manjinu sa invaliditetom nakon pandemije u smislu dubljeg razumjevanja potreba osoba sa invaliditetom i podrške nadležnih u

ostvarenju tih potreba. Pandemija korona virusa me podsjeća na situaciju koju smo imali prije više od 20 godina kada smo zagovarali za donošenje i usvajanje

međunarodne Konvencije o zabrani mina. Tada je uticaj mina također imao pandemijske razmjere odnoseći više od 30.000 života godišnje u preko 80 minama ugroženih država. Razumijevanje problema, solidarnost sa žrtvama i spremnost na zajedničko djelovanje vlada država i organizacija civilnog društva, uključujući i udruženja žrtava mina, su doveli do uspostavljanja globalnog pokreta za sveobuhvatnu zabranu upotrebe mina i donošenje međunarodne Konvencije o

zabrani mina 1997. godine, koja je omogućila kroz međunarodnu saradnju i podršku

značajno smanjenje negativnog uticaja mina širom svijeta.

***INICIJATIVA: Spomenuo si Konvenciju o zabrani mina, koju često pominješ u vašim aktivnostima. Zbog čega je smatraš važnim za projekte koje implementirate?***

ŽV: Konvencija o zabrani mina je jedinstven međunarodni sporazum prije svega zbog veze između međunarodnog razoružanja i humanitarnog prava. Pored

sveobuhvatne zabrane proizvodnje i upotrebe protiv pješadijskih mina, konvencija stavlja u fokus zaštitu, dostojanstvo i prava pojedinaca – žrtava tog istoga oružja.

U tom smislu, predstavljala je presedan u dotadašnjoj praksi razumjevanja pitanja razoružanja. Pored ovoga, proces zagovaranja za donošenje i usvajanje konvencije je bio praćen i aktivno podržan od udruženja žrtava mina i međunarodnih organizacija za ljudska prava iz čitavog svijeta, uključujući i one iz Bosne i Hercegovine. Međunarodna kampanja za zabranu mina, koja je koordinirala radom organizacija civilnog društva iz preko 100 država svijeta, je za svoj doprinos za

usvajanje konvencije nagrađena Nobelovom nagradom za mir 1997. godine. Ovakav pristup sinergijskog djelovanja između vlada država i organizacija civilnog društva je nakon toga postao standard u zagovaranju za donošenje sporazuma o razoružanju, kako je to uslijedilo u donošenju Konvencije o zabrani kasetne municije i Sporazuma o zabrani nuklearnog naoružanja. Konvencija o zabrani mina je imala presudan uticaj za podizanje profila protiv minskog portfolija na globalnom planu, mobilizaciji resursa i praćenju napretka u implementaciji i Bosna i Hercegovina, kao jedna od minama najugroženijih država, je imala direktnu korist od toga. U skladu sa globalnim pozivom minama ugroženim državama da najkasnije do 2025. godine ispune preostale obaveze iz Konvencije o zabrani mina, BiH se obavezala da pruži

podršku u rehabilitaciji i integraciji preko 8.000 žrtava mina, kao i da očisti preostale minirane teritorije. UDAS upravo djeluje u tom pravcu da bude podrška nadležnim institucijama u ispunjavanju postavljenih ciljeva.

***INICIJATIVA: Ispred tebe vidim logo Ravnopravno Različiti! Grafičko riješenje***

***me jasno upućuje da zaključim o čemu je riječ, ali te molim da nam ti objasniš.***

ŽV: Radi se o projektu “Zajednice različitih ali ravnopravnih građana” finansiranom od

Evropske unije a kojeg implementiramo u partnerstvu sa Helsinškim parlamentom

građana Banja Luke i Udruženjem Nešto Više. Cilj nam je da osnažimo kapacitet organizacija civilnog društva u Bosni i Hercegovini i podignemo nivo njihove uključenosti u procesu evropskih integracija, fokusirajući se na povećanje socijalne uključenosti i nediskriminacije osoba sa invaliditetom. Projekat napreduje prema prvobitnom planu uprkos pandemiji korona virusa i uključuje na dinamičan način žrtve mina, žene s invaliditetom, organizacije osoba sa invaliditetom i druge organizacije civilnog društva kao i lokalne uprave.

***INICIJATIVA: Spomenuo si ranije empatiju i razumjevanja kolega amputiraca.***

***Zašto insistiraš na podršci kolega kao toliko važnom elementu u oporavku i***

***integraciji?***

ŽV: Iz samo jednog razloga; na vlastitom primjeru sam se uvjerio da to zaista

funkcioniše kao neizostavni alat u motivaciji i inspiraciji drugih. Dugo sam radio kao

edukovani peer pomagač i imao priliku da svakodnevno pružam podršku preživjelim od mina i drugim amputircima u nastojanju da obnove samopouzdanje i steknu autonomiju u upravljanju njihovim životima. Niko ne uspjeva sam, pa tako ni preživjeli od mina nisu izuzetak u tom pogledu! Potrebni smo jedni drugima! Uglavnom je moja podrška empatijski poticaj kolegi preživjelom, koji je bez mreže podrške koju sam ja imao u svom oporavku, da se probudi i pokrene. Većina preživjelih je naglasila da im je u kriznim periodima bio potreban neko ko je bio u stanju da se “postavi u njihove cipele”. Nekada je moja podrška ograničena na jednostavno ohrabrenje, a nekada na aktivno slušanje čak i onda kada preživjeli ne žele da govore. Slušajući druge na profesionalan način, u mogućnosti smo ih podržati na putu njihovog oporavka.

***INICIJATIVA: Kako vidiš budućnost pokreta osoba sa invaliditetom u Bosni i***

***Hercegovini?***

ŽV: To je važno pitanje jer smo previše vremena potrošili na pogrešno razumijevanje

i primjenu svetog slogana pokreta osoba sa invaliditetom “Ništa o nama bez nas”.

Da bismo bili poštovani i prihvaćeni kao kvalitetan sagovornik i partner nadležnim institucijama, moraju nas predstavljati kompetentni i kredibilni lideri i organizacije osoba sa invaliditetom. Jedino tada ćemo imati snažan zagovarački pokret i kapacitet da utičemo na sva pitanja koja se tiču koordinacije i provođenja Konvencije o pravima osoba sa invaliditetom i s tim povezanih mjera u različitim sektorima i na različitim nivoima. O osobama sa invaliditetom kao liderima se može promišljati i iz druge perspektive. Mnoge osobe sa invaliditetom imaju obrazovanje i kapacitet da budu istinski lideri u različitim oblastima. Uprkos tome, rijetko su prisutne u politici, na visokim pozicijama u vladi, ili kao članovi značajnijih upravnih odbora. Često se pretpostavlja da jednostavno nema osoba sa invaliditetom kvalifikovanih za rad na ovim pozicijama ili da osobe sa invaliditetom mogu biti samo stručnjaci u oblastima vezanim za invalidnost. Potrebna nam je veća različitost među onima koje smatramo liderima, a lideri sa invaliditetom, sa svojim kapacitetima i ekspertizom, su elemenat koji potencijalno nedostaje kao doprinos razvoju zajednica i poboljšanju opšte situacije.

***Pripremila: Redakcija***

**SVAKODNEVNA BORBA OSOBA S INVALIDITETOM U OBRAZOVNOM SISTEMU**

Odabir profesionalnog usmjerenja i početak studija je nešto posebno i predstavlja značajnu prekretnicu u životu mladih osoba. Međutim, nevidljivost i nedostatak senzibiliteta prema studentima s invaliditetom, njihov put u ostvarivanju životnih ciljeva na visokoškolskom obrazovanju čini značajno teškim. Pored ionako otežanih uslova života i ograničenja sa kojim se susreću na svakom koraku, većina fakulteta apsolutno nema osigurane uslove studiranja za studente sa invaliditetom. Većina maturanata sa nekim vidom oštećenja organizma ne odlučuju se za nastavak obrazovanja zbog ograničenosti pristupa visokoškolskim ustanovama, ali i

zbog nedovoljne informiranosti o njihovim pravima.

***Zakoni i propisi u Bosni i Hercegovini zabranjuju svaki vid diskriminacije po***

***osnovu invaliditeta. Naglašeno je da svako dijete ima pravo na odgoj i obrazovanje po jednakim uslovima.***

Međutim, ovdje dolazi do razilaženja prakse i propisa. Loši materijalni, prostorni, saobraćajni, tehnički i urbanistički uslovi, nedovoljan stručni kadar, neprilagođena literatura, stavovi i predrasude te mnogi drugi uslovi predstavljaju barijeru u ostvarivanju ovog osnovnog prava! Mnoge institucije, krenuvši od državnih,

zdravstvenih pa sve do obrazovnih nemaju osigurane prilaze za osobe s invaliditetom, a programi i finansijska sredstva za inkluzivno obrazovanje ne postoje. Zakoni o visokoškolskom obrazovanju kantona u Federaciji BiH kao i Zakon o visokoškolskom obrazovanju Republike Srpske jasno propisuju prava i uslove studiranja osoba sa teškoćama i invaliditetom, a svjesni smo da se to u

minimalnoj mjeri ili skoro nikako ne provodi. Administrativni nedostaci su itekako ti koji među prvima, poslije fizičke nedostupnosti, obrazovanje čine otežanim. Studenti s invaliditetom su ti koji se sami moraju boriti za svoja prava i nemaju pruženu ruku pomoći od strane ustanova čiji su studenti. Njihova prava ostaju nekada neispunjena, a oni samo još jedan broj – još jedan student u nizu.

***Niti u Federaciji Bosne i Hercegovine, a ni u Republici Srpskoj od strane univerziteta nemamo zvaničan broj studenata s invaliditetom, niti izvještaje i bilo kakve druge podatke o ispunjavanju njihovih prava. Prethodno navedeno, njihov studij čini dodatno težim ili čak dovodi do prekida studija, a oni ostaju potpuno nevidljivi i dodatno diskriminirani.***

Dakle, studenti s invaliditetom su dvostruko diskriminirani, najprije kao osobe s invaliditetom pa potom kao studenti. Društvo, generalno govoreći, relativno malo obraća pažnju na osobe s invaliditetom, a predrasude osoba bez invaliditeta prema osobama s invaliditetom su najčešći uzrok socijalne distance. Od osoba s invaliditetom se unaprijed predviđa određeni oblik ponašanja, a ako to izostane stvaraju se najčešće negativne slike o osobama s invaliditetom, posebno ako se sami bore za svoja prava. Pružanje pomoći od strane društva nekada je uvjetovano znatiželjom, sažaljenjem, saosjećanjem ili jednostavno željom da se pomogne. Osvrnuvši se na prethodno navedeno, od svega zasebno ovisi i integracija studenata s invaliditetom na fakultet. Uspješnost integracije na studiju zavisi od svih, prvenstveno od osoblja fakulteta, kolega, te samih studenata.

***Kakav će odnos kolega i kolegica prema studentima s invaliditetom biti odnosi se na individualni pristup.***

Neki će studenti pak imati saosjećanja prema svojim kolegama s invaliditetom i truditi se da im olakšaju koliko-toliko studij i sve izazove koje nosi studiranje, dok će ih neki izbjegavati. Nerazumijevanje od strane kolega i kolegica može igrati i ključnu ulogu u samopouzdanju studenata s invaliditetom, ako ne dođe do uspješne socijalne integracije. Osoblje fakulteta, posebno nastavni kadar u većini slučajeva sa određenom dozom suzdržanosti se obraća studentima s invaliditetom, a rijetko

kada se i sami ponude za pomoć studentima u smislu izvršavanja studentskih obaveza.

**ŽIVOT STUDENATA S INVALIDITETOM U BOSNI I HERCEGOVINI**

Da invalidnost, a ni ograničenost pohađanja visokoškolskog obrazovanja nije to što će ih omesti u ostvarivanju njihovog cilja govore nam priče hrabrih studenata Rinata Kevrića i Željka Simeunića. Rinat Kevrić je student Fakulteta politička nauka Univerziteta u Sarajevu, na odsjeku za socijalni rad i kako nam kaže ništa ga nije

omelo da sada svoje studentske obaveze redovno i uspješno obavlja. Rinat nam je

na slijedeća pitanja dao zaista ohrabrujuće odgovore ali i približio nam svoj položaj.

“U početku mi je bilo teško donijeti odluku da upišem fakultet. Tu prvenstveno mislim

na nekoliko faktora koji su odlučivali da li da pokušam ili ne. Jedan od tih faktora bio je i finansiranje upisa i tu mogu zahvaliti Fakultetu političkih nauka Univerziteta u Sarajevu, čija je uprava pokazala veliku dozu razumijevanja za problematiku osoba s invaliditetom. Drugi faktor su bile moje godine, mislio sam da nikad neću da se uklopim i da sam prestar da bih studirao, ali zahvaljujući pomoći par kolega/ica, prijatelja i profesora koji su pokazali veliku dozu razumijevanja i podrške za moje probleme danas sam student druge godine socijalnog rada. Treći faktor je bio sam

invaliditet. Razmišljao sam u pravcu: kako će nove kolege/ice prihvatiti taj moj invaliditet, da li će imati predrasude, da li će me ismijavati i sl. Kad sam se tek upisao fakultet moram priznati da sam bio blizu odustajanja. Kolege/ice nisu kontaktirali sa mnom, da li zbog mojih godina ili invaliditeta nisam bio siguran, ali taman kada sam htio “dići ruke od svega”, od svog obrazovanja i svoje daljnje resocijalizacije. Međutim, upoznao sam kolegicu koja je pokazala veliku dozu empatije i uz nju sam upoznao ostale kolege/ce i od tog trenutka bilo mi je vrlo lako da se adaptiram na nove izazove. Sad mogu reći da se na fakultetu osjećam kao s porodicom i

uopšte ne mislim o svom invaliditetu.” Željko Simeunić je završna godina studija

na Fakultetu političkih nauka Univerziteta u Banja Luci, a njegova slabovidnost nije

bila prepreka da bude i među najboljim studentima. Željko se sa oštećenjem vida

bori već 25 godina, tačnije od rođenja. Kako nam kaže oštećenje vida se itekako odrazilo na njegovo obrazovanje i ostavilo teške posljedice i to odmah po početku osnovnog obrazovanja. Zbog nerazumijevanja od strane osoblja u osnovnoj školi našao se u toj situaciji da je i obnovio razred. Ali, to ga nije spriječilo da da sve od sebe i ostvari zapažene rezultate u školi, onda kada nije imao podršku od onih

koji su bili dužni da osiguraju da njegovo obrazovanje prođe nesmetano. Pored stalne borbe kako sa svojim invaliditetom, ali i sa osobljem osnovne škole Željko nije odustajao, upisao je i završio srednju školu te dva puta bio kandidat za učenika generacije. Njegov najjači motiv kojim je uspješno savladao sve prepreke koje su se našle pred njim jeste želja za obrazovanjem i uspjehom. Željko je pored formalnog obrazovanja završio i kurs njemačkog jezika, aktivni je član i volonter u općinskoj organizaciji slijepih i slabovidnih osoba u Tesliću, volonter je Udruženja distrofičara Općine Teslić, član stručnog tima Udruženja za pomoć djeci sa posebnim potrebama “Dobro srce”, stipendista Fondacije Hastor, a osvojio je čak i bronzanu medalju u

kuglanju. Pored svega navedenog Željko je i izvrstan student, sve ispite u toku studija je završio u prvim rokovima sa visokim ocjenama, a kako kaže od obrazovanja ne odustaje, a njegov krajnji cilj je i upis doktorskog studija. Pomoć u nabavci tehničke opreme i govornih softvera dobio je od načelnika Općine Teslić Milana Miličevića, što mu je značajno olakšalo njegovo dalje obrazovanje. Željko shvativši da osobe s invaliditetom nemaju podršku okoline trudi se i sam da pomogne koliko je to u mogućnosti. “Koliko god nas drugi podcjenjivali i sabotirali na putu do cilja treba da budemo što jači. Naravno, prije svega trebamo biti dobri ljudi, širiti zajedništvo i pomagati onima kojima je pomoć potrebna”, poručuje Željko.

***Biti student s invaliditetom u Bosni i Hercegovini nije lako. Zaista nas mogu***

***ohrabriti poruke studenata koji su pristali iznijeti svoja osjećanja i životne priče, a nikada nisu odustali!***

Da bi imali još ovakvih priča neophodno je preduzeti niz mjera i akcija na poboljšanju i olakšanju životnih i obrazovnih uslova osoba s invaliditetom. Visokoškolske ustanove moraju stvoriti fizičko okruženje bez barijera i na taj način omogućiti studentima s invaliditetom nesmetan prilaz, obezbijediti liftove, toalete prilagoditi osobama sa smanjenom pokretljivošću, obezbijediti siguran prilaz učionicama, bibliotekama i studentskom smještaju. Osoblju na fakultetima i univerzitetima, kao i studentima omogućiti pohađanje edukacija radi sticanja znanja, usavršavanja i usvajanja vještina u području pružanja direktnih usluga, savjetovanja, administrativnog rada i pružanja podrške studentima s invaliditetom. Fakulteti trebaju biti opremljeni sa tehničkom opremom koja studentima olakšava pohađanje nastave i pripremu ispita, ali i organizovati radionice na kojima bi se družili studenti bez i sa invaliditetom kako bi se prevazišle predrasude koje su ključne u stvaranju socijalne distance. Univerziteti u Bosni i Hercegovini bi trebali identificirati studente s invaliditetom kako bi se pravovremeno olakšalo zadovoljavanje njihovih potreba, te omogućio individualni pristup svakom studentu. Uredi za podršku studentima s invaliditetom bi trebali biti uporni te podupirati studente s invaliditetom u njihovom obrazovanju, kao i promovisati njihova prava i mogućnosti. Od vlasti u BiH se

trebaju zahtijevati posebni programi podrške kao i izdvajanje finansijskih sredstava za pružanje pomoći i podrške studentima s invaliditetom.

***Piše: Džana Vrabac***

**NASILJE PREMA ŽENAMA S INVALIDITETOM**

Širom svijeta različite studije razotkrivaju užasavajuće činjenice o nasilju nad ženama

s invaliditetom. Djevojčice i mlade žene s invaliditetom su pod 10 puta većim rizikom od nasilja nego djevojčice i žene bez invaliditeta. Nasilnici u njima vide laku metu jer imaju ograničeno kretanje ili komuniciraju na drugačiji način. Nasilju su najviše izložena djeca iz spektra autizma, kao i oni sa senzornim, psihosocijalnim ili intelektualnim invaliditetima. Ono što je najporaznije: većina tih slučajeva ostaje neprijavljena i nekažnjena.

***Činjenice o nasilju prema ženama s invaliditetom:***

**DISKRIMINACIJA I NASILJE POČINJU RANO**

Veća je vjerovatnoća da novorođene bebe s invaliditetom ženskog spola budu ubijene iz milosrđa, nego bebe s invaliditetom koje su muškog spola. Mnoge djevojčice s invaliditetom nikada ne dobiju izvod iz matične knjige rođenih. Ako ih u sistemu zvanično nema, to znači da nemaju pristup zdravstvenoj njezi, obrazovanju i službama socijalne zaštite. Sve to ujedno ih izlaže nasilju i zloupotrebama.

**DJEVOJČICE S INVALIDITETOM ISKLJUČENE SU IZ SEKSUALNOG OBRAZOVANJA I REPRODUKTIVNOG ZDRAVLJA**

Kad djevojčica s invaliditetom stupi u adolescenciju, rizik od seksualnog nasilja se

povećava. Štetni mitovi pretvaraju ih u lake mete. U nekim afričkim zemljama, na primjer, vjeruje se da seks sa nevinom djevojkom ili sa djevojkom koja ima albinizam može da izliječi sidu i druge seksualno prenosive bolesti. Djevojčice i mlade žene s invaliditetom često se smatraju neseksualnim, pa se pretpostavlja da su nevine i na meti su jer imaju invaliditet. Često su mlade žene s invaliditetom isključene

iz planiranja porodice i drugih oblasti koje se tiču seksualnog i reproduktivnog zdravlja. Nedostatak seksualnog obrazovanja, kao i obrazovanja o prevenciji i seksualno prenosivim infekcijama, često prelazi u seksualno rizična ponašanja.

**REPRODUKTIVNO DOBA ISPUNJENO JE STIGMOM I NERAZUMIJEVANJEM**

Stigma i nerazumijevanje invaliditeta, zajedno sa nepristupačnim zdravstvenim uslugama, ograničenom autonomijom tijela i nedostatkom seksualnog obrazovanja, često onemogućuje ženama s invaliditetom da se upuste u zdrav seksualni život.

Žene s invaliditetom izložene su istim oblicima nasilja kao i žene bez invaliditeta, a intersekcija sa invaliditetom stavlja ih u rizik od nasilja koje je specifično i manje prepoznatljivo. Takvi oblici nasilja uključuju nedostatak poštovanja njene ličnosti, uskraćivanje asistivnih tehnologija i pomagala, čime se ženi ograničava sloboda kretanja i mogućnost interakcije sa drugim ljudima, a jača se osjećaj nemoći i zavisnosti od nasilnika.

**RIZICI SU REALNI I U STARIJEM DOBU**

Uprkos stereotipnom shvatanju da su nasilju obično izložene mlađe žene, postojeći podaci potvrđuju da se fizičko i seksualno nasilje protežu kroz cijeli životni vijek žene, sve do starijeg doba. Nagomilano iskustvo nasilja ostavlja negativne posljedice na fizičko i psihičko zdravlje žene. Invaliditet je često dodatni faktor nasilja za starije žene čija stanja su u vezi sa njihovim životnim dobom (na primjer, demencija).

**NASILJE SE MOŽE ZAUSTAVITI**

Šta su prvi koraci:

• Osnažiti vladina tijela da rade na prevenciji i da njihov odgovor na nasilje bude inkluzivan.

• Obezbijediti inkluzivne i pristupačne servise podrške i programe koji štite žene

s invaliditetom od nasilja, a među kojima su zdravstvene ustanove, policijske uprave,

pravosudni sistem, sigurne kuće.

• Uložiti u osnaživanje žena i djevojčica s invaliditetom u cilju da one znaju sopstvena

seksualna i reproduktivna prava i kako da se zaštite.

• Poboljšati vidljivost podataka o različitim oblicima nasilja kojem su izložene žene i

djevojčice s invaliditetom u različitim dijelovima svijeta.

• Uložiti u intervencije zasnovane na dokazima koji mogu ukazati na smanjenu stopu nasilja i održivost promjene u životima žena s invaliditetom.

• Aktivno i ciljano uključiti temu nasilja prema ženama s invaliditetom u razvojne projekte.

Dugo vremena je nasilje prema ženama i djevojčicama s invaliditetom bilo okruženo

tišinom. Vrijeme je za stvaranje dugoročne promjene u životima žena koje su bile

zanemarene i izostavljene. Vrijeme je da se zaustavi nasilje prema ženama s invaliditetom.

***Izvor: blogs.worldbank.org***

**NE STAVLJATI SEBE U ULOGU ŽRTVE ODLIČAN JE START ZA KRČENJE PUTA**

***INICIJATIVA:***

***Čujete li zvuk ptičica s grane ili smijeh vaših najdražih? Vjerojatno***

***čujete, a jeste li ikada razmišljali kako se osjeća osoba koju je gubitak***

***sluha doveo u “neprijatno okruženje” i pustinju tišine u kojoj se treba***

***znati boriti bez ičije pomoći?***

***Zijada Nakičević je mlada i perspektivna djevojka koja je 2014. godine, u 24. godini života izgubila sluh. Završila je Srednju ekonomsku školu u Teočaku i studentica je na Ekonomskom fakultetu u Tuzli, odsjek - Marketing. Trenutno se nalazi na Birou za zapošljavanje. U potpunosti se oslanja na čitanje sa usana i djelimično zna znakovni jezik. I pored toga, Zijada je uvijek raspoložena za šalu na račun svog invaliditeta, vjerovatno znajući samo ona kako se nositi s time u maloj sredini u kojoj živi. Na FB stranici pronašli smo šaljiv status, upravo onakav, kakav će vam kroz ovaj razgovor, dočarati ko je ustvari Zijada,***

***i kako se ona bori s nedaćama koje nosi invaliditet zvani oštećenje sluha.***

*Zijada: Sanjam sinoć da sam otišla na koncert Petra Graše i odlično ga čula.*

*Međutim, sad sam se sjetila ostatka sna. Pjeva on onu pjesmu "Ko mi tebe uze*

*Tamara"... Ev' sad gledam na youtube da on uopšte ne pjeva tu pjesmu!*

*Haman da nisam dobro čula!*

***INICIJATIVA: Zijada, kako ste tu promjenu naglog gubitka sluha podnijeli i jeste li se navikli na novonastalu situaciju? Ko Vam je tu najviše pritekao u pomoć?***

Zijada: Prvo moram da kažem da kod mene nije došlo odjednom do naglog gubitka sluha. Gubitak se desio u periodu od godinu dana, znači kontinuirano, malo pomalo. Što se tiče privikavanja na život u tišini, to je išlo takoreći mahinalno. Jer dan za danom sluh je opadao a sukladno s time, ja sam se polahko i adaptirala na jedan novi život koji će poslije postati itekako izazovan! Međutim, iako je moj sluh oštećen 100%, ne mogu reći da sam u potpunoj tišini. Imam non-stop prisutan tinitus, tako da u mom uhu svakodnevno ordinira Sarajevska filharmonija, heh. U tome da se priviknem i izdignem iznad onoga što me zadesilo, najviše mi je pomogla vjera, moj optimizam, roditelji i prijatelji koji su mi bili veliki vjetar u leđa, za razliku od onog u

lice! Obzirom da do problema sa sluhom dolazi iste godine kada prelazim na zadnju godinu studija, studiranje ostavljam po strani a u žižu mog interesovanja javlja se ljubav prema fotografiji i pisanoj riječi. Također, moram naglasiti da sam svojim pisanjem doprla do mnogih, a naročito mi je drago što sam time uspjela predstaviti gluhoću na jedan jako interesantan i inspirativan način, te pokazati barem djelimično kako se ophoditi prema osobama oštećenog sluha.

***INICIJATIVA: Iz Vašeg ugla, da li je teže osobama s oštećenim sluhom u malim***

***sredinama ili onim u većim sredinama?***

Zijada: Osobe oštećenog sluha a koje žive u ruralnim sredinama nisu toliko izložene

izazovima koje nosi urbani život pa se samim time ne suočavaju sa određenim preprekama, što itekako utiče na poboljšanje njihovog života i izlaska iz zone komfora. Osobe koje su korisnici invalidskih kolica susreću se sa arhitektonskim barijerama, dok je naša najveća barijera govorna, tj. komunikacija a naročito otkako je nastupilo vrijeme pandemije korona virusom. No, biti osoba oštećenog sluha u gradu ili na selu ne igra veliku ulogu, jer ako neko želi da širi vidike, mjesto bivstvovanja neće mu biti prepreka za bilo kakav napredak.

***INICIJATIVA: Jako ste mladi. Kakav je Vaš stav o položaju i mogućnostima žena s oštećenim sluhom u našem društvu iz Vašeg ugla?***

Zijada: Kada živite u državi kao što je naša i gdje vam je malo štošta naklonjeno, a pored toga imate invaliditet, onda je taj život kao atletska staza sa preponama na svakih metar. U ovom slučaju te prepone su barijere koje nam je postavilo društvo svojim predrasudama u mnogim segmentima rada i života. Ja nisam u radnom odnosu, međutim, bezbroj puta sam se uvjerila da nam obrazovni sistem i nije baš naklonjen a to se itekako pokazalo u ovo vrijeme pandemije. Naime, više puta sam

se prijavljivala na određene online kurseve i radionice, međutim zbog “netitlovanja” isto ne mogu pratiti, čime sam uskraćena za širenje znanja. Nadam se da će uskoro mnogi shvatiti da gluha osoba može sve što i čujuća, osim da čuje. Treba samo pružiti šansu.

***INICIJATIVA: Učestvujete u nekim aktivnostima udruženja koje nisu direktno***

***vezana za oštećenje sluha, ali svakako pomažu u povećanju socijalne uključenosti i povećanju samopouzdanja kod osobe oštećenog sluha. Radujete li se takvim aktivnostima i druženju sa osobama sa invaliditetom različitog invaliditeta, a naravno, i onim koji ga nemaju?***

Zijada: Različitosti nas obogaćuju, šire nam vidik, pomažu da se lakše nosimo sa životnim izazovima, tako da me raduju skupovi poput tih. Ja ću da naučim nešto novo od osobe koja je korisnik invalidskih kolica, o barijerama sa kojima se susreće, ona će naučiti nešto novo od mene i tako širimo krug znanja. Jer niko ne zna sve, svako zna ponešto, i tako dobijamo cjelinu u kojoj se jedino ljubav i znanje množe dijeljenjem. Osobama koje nemaju invaliditet poručila bih da ne zaključuju na prvu nikada!

***INICIJATIVA: Smijemo li Vas pitati kakav je Vaš privatni život? Emocije? Ljubav?***

Zijada: Je li ima efekta kad se kucne u drvo? Moj privatni život je ispunjen čujućim

osobama od početka gubitka sluha. Vrlo malo sam upoznala osoba sa oštećenim sluhom a naročito ovakvih slučajeva poput mog, tj. gubitak sluha u punoljetstvu.

Često me podmlade, pa i traže recept za mladolik izgled a on vam se krije u tome da

ne čujete svaku, pa vam se ni bore po čelu neće stvarati.

***INICIJATIVA: Ko je Vaša najveća podrška i najpoželjniji oslonac na putu ka boljem sutra?***

Zijada: Ne bih da budem narcisoidna, ali najveća snaga krije se u nama samima iako

je nismo ni svjesni pa je tako i zanemarujemo, tražeći je u nekom drugom. Svako od nas vodi neke svoje bitke koje mi ne primjećujemo. Imati kraj sebe nekog i biti okružen osobama koje vas razumiju itekako je poželjno, ali je još ljepše kada shvatimo da smo i za uspone i padove odgovorni 90% mi i naši izbori koje pravimo, odluke koje donosimo, razvoj kojem težimo, a oni ostali procenti su vanjske okolnosti.

***INICIJATIVA: Osobe oštećenog sluha susreću se s mnogobrojnim predrasudama i zabludama zbog njihovog invaliditeta, a najčešći su podcjenjivanje da ne mogu sve, da nemaju iste intelektualne sposobnosti***

***kao i čujuće osobe, omalovažavanje. Jeste li se susretali sa tim problemima?***

Zijada: Ispočetka se jesam susretala i znala biti okupirana tim pitanjima i odgovorima, sve dok nisam prihvatila sebe i primila k znanju da kad znaš svoju vrijednost, ne zamaraš se tuđim mišljenjem. Mentalitet bosanskohercegovačkog podneblja je i dalje u jednom pogledu površine balkona, a ne generalizujem, naravno. Međutim, trebat

će još dosta vremena da populacija osoba s invaliditetom bude prihvaćena u iste životne okvire kao i osobe bez invaliditeta. Moramo da se educiramo, kako bismo imali spreman odgovor na teren sa predrasudama. Tu veliku ulogu ima i igra i sama osoba sa invaliditetom i njeno ophođenje prema samoj sebi. Ne stavljati sebe u ulogu žrtve odličan je start za krčenje puta.

***INICIJATIVA: Znakovnim jezikom ne služe se sve osobe oštećenog sluha, već koriste i ostale načine komunikacije kao što su: titlovanje ili daktilografija, čitanje govora s usana i lica, razna tehnička pomagala i aplikacije. Koja vrsta komunikacije Vama najviše odgovara?***

Zijada: Verbalna komunikacija, ali bez maski, haha.

***INICIJATIVA: Zanima nas je šta i kako se može bolje napraviti da bi se osobama sa oštećenim sluhom omogućilo normalnije funkcionisanje u društvu?***

Zijada: Zakon o upotrebi znakovnog jezika je u našoj državi samo mrtvo slovo na papiru. Iako se ja u potpunosti oslanjam na čitanje sa usana, primjena zakona bi pomogla populaciji oštećenog sluha a mislim da nas ima oko 40.000. Svaka institucija, javna i privatna ustanova ,trebala bi imati angažovanog tumača za

znakovni jezik, jer gluhe i nagluhe osobe ne dolaze uvijek u prisustvu čujuće osobe, ili bi njihovi uposlenici trebali biti upućeni kako se ophoditi prema osobama oštećenog sluha. TV kuće također bi morale imati titlove ili tumača za znakovni jezik.

Također bi itekako bilo poželjno uvesti znakovni jezik kao dodatni predmet u školama

pored mase drugih.

***INICIJATIVA: Imate li poruku i za koga?***

Zijada: Poruku upućujem državi i njenim vlastodršcima, da smo živi svaki dan, a ne

samo za neke međunarodne datume.

***Pripremila: Fikreta Hasanović***

**POZIV NA DOSTAVU NOMINACIJA PRIZNANJE “RAVNOPRAVNO-RAZLIČITI” ZA LIDERE I LIDERKE SA INVALIDITETOM U BOSNI I HERCEGOVINI**

Organizacija amputiraca UDAS u partnerstvu sa Helsinškim parlamentom građana Banja Luka i Udruženjem građana “Nešto Više” u okviru projekta “Zajednice različitih, ali ravnopravnih građana”, koji finansira Evropska unija, pokreće kampanju koja ima za cilj da utemelji priznanje “Ravnopravno - različiti” za osobe sa invaliditetom i njihov doprinos razvoju zajednice i društva. Mnoge osobe sa invaliditetom imaju obrazovanje i kapacitet da budu istinski lideri u različitim oblastima. Uprkos tome, rijetko su prisutne u politici, na visokim pozicijama u vladi ili kao članovi značajnijih upravnih odbora. Često se pretpostavlja da jednostavno nema osoba sa invaliditetom kvalifikovanih za rad na ovim pozicijama ili da osobe sa invaliditetom mogu biti samo stručnjaci u oblastima vezanim za invalidnost. Potrebna nam je veća različitost među

onima koje smatramo liderima, a lideri sa invaliditetom sa svojim kapacitetima i

ekspertizom su elemenat koji potencijalno nedostaje kao doprinos razvoju zajednica.

Priznanje “Ravnopravno - različiti” promovira lidere i liderke sa invaliditetom i podiže

svjesnost o osobama sa invaliditetom kao jednoj od najozbiljnije marginalizovanih grupa čiji se talenti i potencijali nedovoljno koriste a doprinos u razvoju zajednice često ignoriše. Priznanje će istaći postignuća osoba s invaliditetom i doprinijeti promjeni ukorijenjenih stavova javnosti o osobama sa invaliditetom te istaknuti osobe sa invaliditetom koji su u svom životu, radu i području djelovanja poslužili kao

uzor zajednici i inspiracija drugim osobama sa invaliditetom da doprinesu stvaranju društva jednakih mogućnosti. Priznanje će se dodjeljivati osobama sa invaliditetom svake godine, naizmjenično muškarcima i ženama, u svakoj od dvije kategorije. Ove godine biramo po jednu osobu iz sljedeće dvije kategorije: Liderka sa invaliditetom u domenu promocije i zagovaranja za prava osoba sa invaliditetom u BiH, primarno ciljajući aktivistkinje u pokretu osoba sa invaliditetom u BiH, kako one u većim organizacijama tako i one u malim udruženjima koje svojim angažovanjem donose pozitivnu promjenu za osobe sa invaliditetom u lokalnoj zajednici Lider sa invaliditetom u drugim domenima djelovanja (biznis, obrazovanje, kultura, umjetnost, sport,…) koji nisu aktivni zagovarači za prava osoba s invaliditetom ali svojim

značajnim postignućima služe kao motivacija i inspiracija drugim osobama sa invaliditetom u njihovom razvoju i sazrijevanju Pozivamo vas da nominujete liderke i lidere sa invaliditetom iz vašeg okruženja za koje smatrate da su dali značajan doprinos razvoju zajednice. Proces nominacija će početi 1. oktobra na web stranici Organizacije amputiraca UDAS i trajaće do 15. novembra 2020. godine.

*Obrazac za nominaciju možete preuzeti u nastavku RR priznanje\_Obrazac za*

*nominaciju.docx*

Hvala vam na vašim prijedlozima!

***udas.rs.ba***

**MEĐUNARODNI DAN BIJELOG ŠTAPA**

Međunarodni dan bijelog štapa se obilježava svakog 15. oktobra od 1964. godine, kad je Lyndon Johnson, tadašnji predsjednik Sjedinjenih Američkih Država, taj dan proglasio Danom bijelog štapa. Bijeli štap slijepima omogućuje samostalno kretanje na poznatom terenu. Da bi štap zaista bio pomagalo, slijepa osoba mora proći kurs za samostalno kretanje, tokom kojeg svladava osnove tehnike i vještine korištenja štapa, osnovna prometna pravila i konfiguraciju terena kojim će se samostalno

kretati. Inicijativu za korištenje bijelog štapa kao zaštitnog znaka slijepih osoba u saobraćaju dala je Guilly d’Herbmont 15. oktobra 1930. godine. No, tek nakon drugog svjetskog rata se bijeli štap i to kao tzv. dugi bijeli štap, počinje koristiti kao pomagalo za kretanje slijepih. Prema procjenama Svjetske zdravstvene organizacije, u svijetu je preko dvije milijarde ljudi sa problemima povezanim sa vidom. Najmanje dvije milijarde i 200 miliona ljudi u svijetu ima oštećenje vida ili su slijepi, podaci

su Svjetske zdravstvene organizacije. Od toga za najmanje milijardu slučajeva moglo

se preventivno djelovati ili izliječiti. Oko 312 miliona je mlađih od 19 godina. Više od milijardu ljudi u svijetu živi sa oštećenjem vida jer nisu bili u mogućnosti izliječiti ili se nisu liječili. U ove poremećaje vida uključeni su kratkovidost, dalekovidost, glaukom i katarakta. Ovo je prvi izvještaj SZO o problemu vida objavljenog uoči 10. oktobra, Svjetskog dana vida. Bolesti koje pogađaju oči, kao i poremećaji u vidu su veoma rašireni u svijetu, i bez obzira što je čovječanstvo svjesno toga, i

dalje se širi, kazao je doktor Tedros Adhanom Ghebreyesus, iz SZO. Istraživanja su pokazala da osobe koje imaju problema sa vidom a žive u ruralnim dijelovima nemaju dobru zdravstvenu zaštitu za razliku od ostalih. Ostale grupe koje nisu jednake u pristupu zdravstvenom osiguranju, a imaju problema sa vidom su: žene, starije osobe, invalidi, etničke manjine. Narodi Subsaharske Afrike i južne Azije imaju

osam puta veći procenat zastupljenosti bolesti i oštećenja vida, nego u zemljama u kojima je BDP veći.

***Izvor: bhrt.ba***

**IZ AKTIVNOSTI**

**ONLINE SASTANCI U VRIJEME KORONE**

U jednom lijepom kutku virtuelnog svijeta, pod sigurnim okriljem i podrškom Informativnog centra za osobe s invaliditetom „Lotos“, u ovim po mnogo čemu naopakim vremenima, od marta, i još uvijek, okupljaju se na sastancima naši mladi s invaliditetom dva puta sedmično. Zajedno sa ovim mladim ljudima kojima prepreke, barijere i sputavanja u životu nisu nepoznati pojmovi, dok čekamo na ponovne

mogućnosti da se sretnemo uživo, i dalje razgovaramo o svojim pravima i izazovima s kojima se uz invaliditet i češće suočavamo. Dogovaramo, analiziramo, iznosimo ideje i predlažemo načine za dobre promjene kako bi osobama s invaliditetom bilo bolje, ali i učimo kako da i naučimo druge da će tako biti bolje i cjelokupnom društvu. Uspijevamo da prevaziđemo neuobičajenu situaciju uzrokovanu smanjenom

mogućnošću susreta uživo zbog korona virusa, razgovaramo o našim idejama, planovima, preprekama, problemima i rješenjima. Želimo da motivišemo druge mlade osobe s invaliditetom da nam se pridruže jer sada možda jeste vanredna situacija, ali ono što je izvanredno je duh ovih mladih ljudi koji su puni želje i spremnosti za pozitivne promjene u životu osoba s invaliditetom i kreiranje društva jednakih

mogućnosti. Podsjećamo se međusobno da mogućnost izbora donosi odgovornost

koju smo spremni preuzeti jer smo naučili da samo tako možemo imati dostojanstven

život. Razmjenjujemo iskustva, učimo jedni od drugih i sve više vjerujemo da možemo mnogo toga, ukoliko dovoljno želimo. Jačamo, rastemo i upijamo jedni od drugih snagu za preuzimanje inicijativa za naše živote, a najljepši je od svega osjećaj da, pored svega, bez obzira na sve i uprkos svemu – nismo sami.

**SUSRET MLADIH S INVALIDITETOM U DOBOJU**

Informativni centar za osobe s invaliditetom „Lotos“ Tuzla organizovao je studijsku posjetu za mlade osobe s invaliditetom, članove Aktiva mladih Koalicije organizacija osoba s invaliditetom Tuzlanskog kantona Koaliciji organizacija osoba s invaliditetom regije Doboj. Aktivnost je realizovana u okviru programa MyRight za Bosnu i Hercegovinu u projektnom ciklusu 2018-2021 u kojem su kroz zajedničke aktivnosti prepoznate potrebe mladih osoba sa invaliditetom i osiguravanje vidova za podršku njihovom aktivnom uključivanju u društvo. Također, utvrđeno je da je ključna

prepreka i preduslov tom uključivanju mladih sa invaliditetom nemogućnost pristupa

kvalitetnom inkluzivnom obrazovanju. Ovaj susret mladih u Hotelu „Terme Ozren“

u Sočkovcu je bio prilika za razmjenu znanja i iskustava među mladima sa invaliditetom u Bosni i Hercegovini, kao i povezivanje budućih potencijalnih aktivista u pokretu osoba sa invaliditetom. Cilj ove posjete je bio da se mladi sa invaliditetom iz aktiva mladih Koalicije organizacija osoba sa invaliditetom Tuzlanskog kantona upoznaju sa mladima iz aktiva mladih sa invaliditetom Koalicije regije Doboj, da razmijene međusobna dosadašnja iskustva o izazovima sa kojima se suočavaju

kako u svakodnevnom životu, tako i u zadovoljavanju svojih potreba, te ostvarivanju

prava koja su im garantovana Konvencijom o pravima osoba sa invaliditetom UN i

bosanskohercegovačkim zakonodavstvom. Također, cilj je bio da se uspostave kontakti među mladima sa invaliditetom iz obje koalicije i da se stvore pretpostavke za njihovo zajedničko djelovanje i međusobnu podršku u realizovanju pojedinih zagovaračkih aktivnosti kako na lokalnom, tako i na višim nivoima vlasti. Također, tokom studijske posjete je održana i promocija Modela rada s mladim osobama s invaliditetom i njihovim roditeljima koji je nastao u okviru projekta „Jačanje kapaciteta za samostalan život osoba sa invaliditetom u Bosni i Hercegovini“ kojeg I.C. „Lotos“ realizuje u partnerstvu sa Švedskim centrom za samostalni život STIL iz Stockholma, a također u okviru MyRight programa za podršku jačanju kapaciteta organizacija osoba sa invaliditetom koji je podržan sredstvima Švedske agencije za međunarodni razvoj SIDA.

**AKTIV MLADIH KOALICIJE ORGANIZACIJA OSOBA S INVALIDITETOM TK**

Dana 09. 09. 2020. godine, održan je sastanak Aktiva mladih osoba sa invaliditetom Koalicije organizacija osoba sa invaliditetom Tuzlanskog kantona. Na sastanku se razgovaralo o uključivanju novih članova u Aktiv, povezivanju i umrežavanju sa drugim organizacijama koje okupljaju mlade, kao i o narednim koracima koji će biti preduzimani u sklopu aktivnosti Aktiva mladih a koji su predviđeni Strategijom

i Planom implementacije akcije Koalicije OOSI TK kao što su zagovaranje za inkluzivno obrazovanje, promocija UN Konvencije o pravima osoba sa invaliditetom kao i zagovaranje za pristupačnost javnih prostora i sredstava informisanja. Ove aktivnosti se realizuju uz podršku Ureda MyRight u BiH a u sklopu zajedničkih aktivnosti koalicija organizacija osoba sa invaliditetom u BiH koje djeluju po programu podrške MyRight BiH 2020-2021.

**TRENING “JAČANJE KAPACITETA ZA SAMOSTALAN ŽIVOT OSOBA S**

**INVALIDITETOM U BIH”**

U prostorijama Edukativnog centra Kiseljak Informativni centar za osobe s invaliditetom „Lotos „Tuzla“ je realizovao 7. Trening za mlade osobe s invaliditetom i njihove roditelje, učesnike projekta „Jačanje kapaciteta za samostalan život osoba s invaliditetom u BiH“ koji ima za cilj povećano učešće mladih osoba sa invaliditetom u promociji prava i jednakih mogućnosti.

**PREPOZNAVANJE VLASTITOG IDENTITETA**

U prostorijama Informativnog centra za osobe s invaliditetom „Lotos“ Tuzla uz strogo

poštivanje mjera zaštite od korona virusa, u okviru aktivnosti Aktiva mladih Koalicije

organizacija osoba s invaliditetom Tuzlanskog kantona, održana je druga Radionica o prepoznavanju vlastitog identiteta za mlade osobe s invaliditetom. Radionica je realizovana u okviru programa podrške MyRight BiH radu koalicija 2020-2021.

**BRIGA ZA OČUVANJE PRIRODE**

Budući da u Informativnom centru za osobe s invaliditetom „Lotos“ Tuzla u svojim redovnim aktivnostima upotrebljavamo mnogo papira, čiji je otpad ranije završavao u smeću, željeli smo da budemo odgovorni građani koji vole i čuvaju svoj okoliš. Zato smo nabavili rezač za reciklažu papira, u želji da budemo dio zajednice koja misli na našu planetu i promoviše važnost očuvanja prirode.

**U NOVU ŠKOLSKU GODINU OBOGAĆENI ISKUSTVOM "ONLINE ZAPISA” "VERBA VOLANT, SCRIPTA MANENT” (RIJEČI LETE, ZAPISANO OSTAJE)**

U saradnji sa Mrežom za izgradnju mira, JU Zavod za odgoj i obrazovanje osoba

sa smetnjama u psihičkom i tjelesnom razvoju, Tuzla/Odjel za dokumentaciju i

edukativnu inovaciju i JU Mješovita srednja elektrotehnička škola, Tuzla, na čelu sa

uredničkim timom kojeg čine: Selma Hodžić, Lejla Idrizović, Damir Muratović i Emina Bašić, nakon online brošure i online promocije, svjetlo dana je ugledao i štampani primjerak "Online zapis” koji će biti distribuiran svim školama učesnicama u projektu.

Riječi urednika: "Svako vrijeme ostavlja neizbježan trag, neko u priči, neko u slovu, a dokumentovanje iskustava je neprocjenjivo jer omogućava refleksiju na prošlost, ali daje i smjernice za budućnost. Brošura "Online zapis” je satkana iz šarolikih, istinitih životnih i stručnih priča koje se u jednom trenutku čine različite, no, imaju zajedničku nit koja svjedoči periodu kroz koji je prošla naša zemlja u borbi sa pandemijom

COVID-19. Priče su dokumentovane u periodu od kraja marta do kraja aprila 2020. godine. Način pisanja priča je vrlo jednostavan i prihvatljiv za svakog čitaoca. Naš cilj je bio upravo to, da informišemo, objedinimo, dobijemo povratnu informaciju sa prve linije obrazovanja. U novonastaloj situaciji, pitanja koja su mučila, kako nastavno osoblje i stručne saradnike, tako i roditelje i učenike, su kako bolje i brže odgovoriti zahtjevima online nastave, kako savladati prepreke, kako održati kvalitet. Prilozi koji su pronašli svoje mjesto u ovoj brošuri su konkretan primjer za navedeno. Iako iza stranica koje su pred vama stoji ogroman trud, ljubav, znanje i odricanje, želimo da vi, čitatelji, bez ustezanja izreknete objektivan sud, da nas kritikujete i da vam budemo poticaj za buduće aktivnosti i projekte slične tematike. "Online zapis" je

trag jednog vremena kojeg ostavljamo mi koji kročismo stazom bez putokaza.” Misija OSCE je podržala štampanje brošure. Lejla Idrizović

***Pripremila: Adisa Kišić***

**KADA SE STRAH OTME KONTROLI**

Strah s kojim se nismo suočili oduzima nam životnu radost, pretvara nas u svoje

zatočenike i ugrožava naše zdravlje, postajući ozbiljan faktor rizika za srčani udar, dijabetes ili rak. Lissa Rankin je liječnica, spisateljica, predavačica i osnivačica Instituta cjelovitog zdravlja. U području njezinog interesa je spoj znanosti i duhovnosti te buđenje svijesti, prvenstveno o strahu, a u svrhu samoiscjeljenja. Autorica je brojnih znanstvenih radova i knjiga među kojima su najpoznatije "Um iznad medicine" i "Lijek za strah". U prvoj knjizi govori o tome kako se snagom uma i promjenom razmišljanja sami možemo izliječiti, a u drugoj otkriva kako prigrliti vlastiti strah i pretvoriti ga u saveznika. Nakon što je shvatila da u mnogim situacijama ne može

pomoći svojim pacijentima, jer je spoznala da oni to moraju sami učiniti, napustila je liječnički poziv i postala životna trenerica. Sigurno vam je dobro poznata situacija kada se pojavi loša misao, primjerice: Bojim se da ću se teško razboljeti. I onda tu misao stalno vrtite u glavi, ne znajući da tako zapravo samo hranite, odnosno

pojačavate svoj strah. Neovisno o tome prijeti li vam stvarna opasnost ili ne, nakon takve misli u vašem se mozgu pokreće amigdala – svojevrsni centar za strah, koji proizvodi stresnu reakciju u tijelu. U tijelu se luče hormoni stresa kortizol, adrenalin i noradrenalin, koji tijelo pripremaju za situaciju bori se ili bježi (fight or flight). Amigdala surađuje s dijelom mozga koji se naziva talamus, a koji prima informacije, zatim s hipokampusom, koji pamti, te s cerebralnim korteksom, u kojem se odvija naše razmišljanje. Čak i dugo vremena nakon nestanka stvarne prijetnje, sve što pokreće osjećaj straha, lančanom reakcijom stimulira navedene dijelove mozga i čini zatvoreni krug – kaže dr. Rankin. I zbog toga možete postati kronično prestrašeni i anksiozni. Danas smo stalno pod stresom. No znamo li uopće što je to stres? Stres nije ništa drugo nego strah, briga i anksioznost odjeveni u društveno prihvatljivije

ruho. Svaki put kada doživite stresnu situaciju, pojačava se djelovanje vaše amigdale na prijetnje, stoga postajete osjetljivi na strah. Stresne reakcije tijela doslovno troše dio vašeg mozga – hipokampus, koji je zadužen za sjećanja, a hormon stresa kortizol slabi neuronske sinapse u mozgu i usporava stvaranje novih. Dakle, stres, odnosno strah, ubrzava propadanje vašeg mozga! Stres također budi simpatički sustav i tijelo

se ponaša kao da je pod stvarnom prijetnjom pa svu krv preusmjerava prema većim

organima, poput mozga i srca. A kada se strah otme kontroli i postane vaše trajno stanje, ti mehanizmi obrane prestaju funkcionirati i otvara se put raznim oboljenjima.

No, kada strah zamijenite emocijama poput ljubavi, zahvalnosti, osjećaja povezanosti i slično, uključuje se vaš parasimpatički sustav te se krv preusmjerava prema probavnim organima i imunosnom sustavu. To znači da se, kada je vaše tijelo opušteno, uključuju mehanizmi koji štite od bolesti. Dr. Rankin navodi dvije vrste straha – istinski i lažni strah. Istinski strah možete osjetiti kad vam prijeti stvarna opasnost - nesreća ili čak smrt. To je koristan strah koji aktivira tijelo za samoobranu.

“Glas istinskog straha javlja se s namjerom da vas spasi”, kaže dr. Rankin. S druge

strane, lažni strah javlja se kad nema stvarne opasnosti. Primjerice, čeka vas neki poslovni sastanak, a u vama se javlja lažni strah u obliku strepnje, brige, zabrinutosti oko toga što će dalje biti, hoćete li stići na sastanak, hoćete li razočarati suradnike…

I najčešće se ništa od toga ne dogodi. To je bezrazložan i često neopravdan strah

koji vas dugoročno može dovesti do fizičkih oboljenja. Budući da se lažnog straha ne

možete potpuno osloboditi, rješenje je da promijenite svoj odnos prema njemu. Kako? Dopustite mu da postane vaš učitelj. “Kad se strah pojavi, ne reagirajte automatski. Umjesto toga, propitajte ga. Otvoreno, znatiželjno, pitajte ga čemu vas može poučiti”, savjetuje dr. Rankin. Ako još iz djetinjstva vučete naviku da se

grčevito držite sigurnosti, to vas uvelike ograničava u životu. Zbog toga se jako bojite

promjena i nekih novih situacija. No ne zaboravite da živite u svijetu koji ne

jamči baš ništa stalno i sigurno. Ublažite svoje strahove tako da prestanete tražiti sigurnost. Shvatite da je ljepota života upravo u neizvjesnosti i nesigurnosti. Strah će vam tako pomoći da osvijestite spoznaju kako i usred promjene i kaosa možete živjeti mirno i spokojno. Kad prigrlite strah, vaše će se tijelo čak i u stresnoj situaciji početi opuštati jer ćete vi na nekoj dubokoj, iskonskoj razini znati da vam je upravo to iskustvo potrebno za vaš duhovni rast. Sigurno ste barem jednom rekli da ste se

nasmrt preplašili. Zvuči li vam to kao nešto što se doista može dogoditi? Vjerujete li da čovjek od straha može umrijeti? Brojna stvarna iskustva to potvrđuju. Primjerice, dr. Rankin navodi slučaj triju sestara koje su vjerovale da je na njih bačen urok te su doslovno umrle od straha dan prije nego što im je bilo rečeno da će umrijeti. Jedna

se žena skamenila od straha u naslonjaču i umrla dok su pljačkaši pljačkali njezin dom, a jedan je četrdesetpetogodišnjak doslovno umro od treme prije nego što je trebao održati javni govor. Dakle, od straha se uistinu može umrijeti.

***Izvor: alternativa-za-vas***

**NE PREDSTAVLJATI OSOBE SA INVALIDITETOM KAO TRAGIČNE ILI HEROJE**

Slušajući osobe sa invaliditetom shvatamo da ih je onesposobio svet, a ne njihova različitost. Moja koleginica Kristal Čin je mlada žena sa cerebralnom paralizom koja sada koristi invalidska kolica da bi se kretala. Kristal je provela ogroman deo svog detinjstva na terapiji pokušavajući da hoda samostalno. Niko je nikada nije pitao da li je hodanje kao cilj toliko važno da bi provela skoro celo svoje detinjstvo kako bi ga postigla. Kristal je odlazila na fizikalnu terapiju pet puta nedeljno, a njeni dobronamerni roditelji su uveče sa njom radili vežbe i istezanja, uvodeći “terapiju” u svakodnevni život kroz konstantne ispravke dok se ona kretala. Ovo je trajalo

godinama, a Kristal kaže da joj je takav život slao jasnu poruku da “nije dovoljno dobra”. Život pred osobu sa invaliditetom može postavljati izazove. Mnogi mogu biti olakšani uz medicinsku negu i lečenje. Ipak, osobe sa invaliditetom će vam reći da većina izazova sa kojima se suočavaju postoji ne zbog njihovih tela, već zbog fizičkih barijera kao što su nepostojanje rampi, Brajevog pisma ili usled stavova drugih. Slušajući osobe sa invaliditetom shvatamo da ih je onesposobio svet, a ne njihova različitost. Kroz moja istraživanja otkrila sam da mala deca ne posmatraju uvek invalidnost u negativnom kontekstu. Češće su radoznali i pozdravljaju različitosti.

Oni koji koriste hodalice i invalidska kolica su možda ponosni na svoja pomagala, a druga deca možda žele da ih isprobaju ili da se „malo provozaju”. Ipak, kao što priča mlade Kristal pokazuje, deca tokom vremena shvataju da im njihove različitosti mogu negativno prikačiti etiketu “niste dovoljno dobri”. Pažnja dobronamernih roditelja, zdravstvenih radnika i nastavnika koji pokušavaju da “poprave” različitost ovu poruku šalje jasno i glasno. Decu, kao i nas, stalno zatrpavaju porukama u popularnim medijima koji predstavljaju invalidnost kao tragediju ili neku vrstu herojske bitke. Komičarka i korisnica invalidskih kolica Stela Jang je jednom rekla da slike

osoba sa invaliditetom koje ih predstavljaju kao inspirativne postoje zbog osoba bez

invaliditeta koje ih posmatraju i misle “pa u mom životu i nije sve tako crno”. Zastupnici osoba sa invaliditetom poput Stele Jang se odavno zalažu za promenu slike o osobama sa invaliditetom. Nedavno sam intervjuisala jednog

šesnaestogodišnjaka, korisnika kolica. Žalio se da mu nikada nisu dozvoljavali da radi “strava stvari” koje su radili njegovi vršnjaci zato što odrasli u njegovom okruženju brinu o njegovoj bezbednosti. Nedavno je imao priliku da vozi ATV (vrsta terenskog vozila). Tim povodom je rekao: “Celoga života nosim ovo (kaže dok diže pojas na kolicima). Ja nisam takva osoba. Ja sam osoba koja bi rizikovala. Ne želim da živim kao dosadna osoba, da gledam kako svi rade strava stvari, a ja ne radim ništa. To je glupo... Ali, tako mi je super bilo dok sam vozio ATV, čak iako sam sedeo u kolicima sa pojasom. Sve vreme sam mislio „Bože moj” zato što su me pustili da budem slobodan. To je bilo super.” Iskustvo ovog mladića me je podsetilo da je

adolescencija često period kada deca testiraju svoje mogućnosti i rizikuju. Zašto bi bilo drugačije za decu sa invaliditetom? Evo nekih alternativnih načina razmišljanja i

pričanja o deci sa invaliditetom:

- Na invalidnost se može gledati kao na deo različitih ljudskih mogućnosti. Neki ljudi možda imaju teži invaliditet od drugih, ali razlog za to često mogu biti barijere u društvu. Na primer, to što neko koristi invalidska kolica nije “neuspeh”, već drugačiji način da se neko kreće što bi bilo mnogo lakše ako se vodi računa o pristupačnosti.

- Pustite decu da budu deca. Terapija može biti jedan aspekt života deteta, ali ne treba sve što rade da bude usmereno ka terapiji. Deca žele da se igraju, da budu sa svojim drugarima i da se zabave.

- Osobama sa invaliditetom treba pomoć medicinskih i drugih stručnjaka, ali stručnjaci ne bi trebalo da na različitosti uvek gledaju kao na probleme koje treba popraviti.

- Deca od odraslih uče kako da razmišljaju o različitostima. Zato bi trebalo izbegavati da se priče o osobama sa invaliditetom predstavljaju kao tragične ili herojske samo zato što su različite.

Dr Barbara Gibson je vanredni profesor na Katedri za fizikalnu terapiju Univerziteta u

Torontu. Ona je naučnica u Institutu za istraživanja Bloorview u Dečijoj bolnici za rehabilitaciju u ovom gradu. Barbara Gibson takođe predsedava Fondacijom ove Dečije bolnice držeći odsek za studije o invaliditetu kod dece. Kristal Čin je rođena na Tajvanu gde joj je dijagnostikovana neuromotorna bolest kada je imala osam meseci. Preselila se u Kanadu u ranom detinjstvu. Trenutno je savetnica za mlade u Dečijoj bolnici za rehabilitaciju. Beleške doktora je nedeljna kolumna članova Medicinskog fakulteta Univerzitet u Torontu.

***Prevela i prilagodila: Jelena Milošević***

**SVE ŠTO DJECA TREBAJU ZNATI O EMPATIJI I LJUBAZNOSTI PREMA DRUGIMA POČINJE KOD KUĆE**

Aktivistica upozorila na grozan trend: Roditelji plaše djecu fotografijama osoba s

Invaliditetom Aktivistica za prava ljudi s invaliditetom Lizzie Velasquez upozorila je na grozan trend koji se proširio društvenim mrežama, najviše Tik Tokom. Riječ je o “podvali” u kojoj roditelji svojoj djeci pokazuju osobu koja navodno želi razgovarati s njima, dok u kutu mobitela imaju postavljenu sliku osobe s invaliditetom. Cilj je snimiti djetetovu zaplašenu reakciju na roditeljsku sugestiju da moraju razgovarati s nepoznatom osobom koja ima određeni invaliditet. Velasquez je i sama poslužila kao žrtva jedna nesavjesne majke koja je svom sinu najavljujući novu učiteljicu koja želi

razgovarati s njime pokazala upravo njezinu fotografiju. Na videu se vidi kako se dječačić pomalo zaplašen odmiče unazad. Lizzie Velasquez je rođena s neonatalnim

progeroidnim sindromom, teškom bolešću zbog kojeg se ne može udebljati i teži samo 25 kilograma. Svojedobno je bila proglašena Najružnijom osobom na svijetu, a svojim je zlostavljačima odgovorila nadahnutim pismom. Kako bi zaustavila novi zastrašujući trend Velasquez se obratila roditeljima porukom koju je podijelila na svim društvenim mrežama. “Ako ste odrasla osoba koja u životu ima mladog čovjeka, molim vas, nemojte ih učiti da je plašiti nekoga s nekim tko ne izgleda poput njih u redu. Molim vas, sve što ta djeca trebaju znati o empatiji i ljubaznosti prema

drugima počinje kod kuće”, istaknula je. U samo nekoliko dana Velasquez

je dobila veliku podršku, a njezin video je samo na Twitteru pogledan preko

9 milijuna puta. “Kada uočim stvari poput ove moja prva briga je kako mogu

dati pouku, kako mogu iskoristiti svoju platformu da učinim nešto dobro”, kazala

je Velasquez.

***Izvor: narod.hr***

**PLAŽA NA KOJU SU SVI DOBRODOŠLI, A JEDINI PREDUVJET JE LJUDSKOST**

***Na plaži se nalazi i naprava za spuštanje osoba s težim oštećenjima u more, rampa za ulazak osoba s lakšim oštećenjima, sanitarni čvor, tuševi... Jedino nedostaje više parkirališnih mjesta u blizini***

Jeste li ikada gledali francuski film »Intouchables« iliti ga po naški »Nedodirljivi«?

Niste? E pa ako niste, pogledajte! Zašto? Zbog toga jer film donosi priču o kvadriplegičaru i progovara o svim mogućim i nemogućim teškoćama i preprekama kroz koje takva osoba nailazi na putu vlastita življenja. Međutim, nije poanta da se vi nakon što pogledate film osjećate loše ili manje vrijedno u odnosu na kvadriplegičara jer, eto, vi ste zdravi pa imate dojam da nešto dugujete takvoj osobi. Također, nije poanta u sažalijevanju osoba s invaliditetom. Poanta je da shvatite kako su osobe s invaliditetom prije svega upravo to – osobe, a invaliditet je popratni efekt koji dobivate u paketu prilikom susreta s njima. Poanta je da shvatite i osvijestite kako su osobe s invaliditetom jednako osobe kao vi i kao ja. S istim onim osjećajima, s istim strahovima, željama, problemima, poteškoćama, nedaćama koje svi kao ljudi dijelimo. Film nas želi podsjetiti. Podsjetiti koliko je život lijep i jednostavan, koliko je malo potrebno za sreću, za smijeh. Podsjetiti da osobu ne određuje njen invaliditet,

kvadriplegija ili išta slično, poput boj kože, rase, kulture, spola, dobi, nacionalnosti…

Ljudi smo prvenstveno onda kada druge osobe doživljavamo kao sebi ravne. Kada pokušamo razumjeti drugoga. Kada se trudimo poslušati što nam onaj drugi hoće reći. Onda kada nastojimo pomoći. Podijeliti s nekime lijepu riječ. Pružiti ruku. Udijeliti osmijeh. Zaboravite na vlastite boli, razočaranja i ogorčenosti. Zato budite hrabri. Budite iskreni. Budite ljubazni. Budite strpljivi. Budite zahvalni. Budite ljudi! Ne postavljajte uvjete. Zastanite i pokušajte. Doživite svaku osobu, pa tako i osobe s

invaliditetom kao ravne sebi. Jer one to i jesu. Dopustite sebi osjetiti ljubav i bit ćete

sretni. Dopustite sebi, i bit ćete mirni, spokojni, zadovoljni…

**DOBRODOŠLI STE, NO BUDITE OBZIRNI**

Sada kada svi znamo kako se treba ophoditi s osobama s invaliditetom, možemo se svi zajedno zaputiti prema poznatoj invalidskoj plaži u Rijeci – plaži Kostanj. Iako plaža nije zatvorenog tipa, što znači da je svatko dobrodošao na spomenutu plažu, bilo bi dobro imati na umu da je plaža namijenjena prvenstveno osobama s invaliditetom i njihovim obiteljima, ponajviše onima s teškim i težim tjelesnim oštećenjima. Dakle, dođite, ali ne zauzimajte mjesto onima kojima je ono uistinu potrebno. Pogotovo ne parkirališno. Pitajte, porazgovarajte, provjerite, zamolite…

Plaža Kostanj prva je plaža u Hrvatskoj opremljena posebno za osobe s invaliditetom, osmišljena na inicijativu dr. Antona Nina Žikovića 1985. godine, a temeljito uređena 1996. godine. Prva je to takva plaža u Hrvatskoj, kao i prva i

jedina u Rijeci. Barem koliko nam je poznato. Godine 2010. dobiva prepoznatljivu Plavu zastavu, oznaku iznimne kvalitete mora i okoliša te visoke razine sigurnosti i usluge što je opet čini prvom, ovoga puta prvom riječkom plažom s takvom zastavom. Plaža se nalazi na zapadnom dijelu Rijeke, između Bivija i Preluka. Prostorno rješenje Kostanja takvo je da omogućava osobama s invaliditetom jednostavno kretanje i funkcionalno korištenje cijelog prostora za kupanje, rehabilitaciju i odmor. Posebno su prepoznatljive visinski denivelirane »terase« koje korisnicima omogućavaju ugodno sunčanje, sjedenje i odmaranje. Podne površine napravljene su tako da onemogućavaju klizanje, a na plaži se nalazi i naprava za spuštanje osoba s težim oštećenjima u more, rampa za ulazak osoba s lakšim oštećenjima, sanitarni čvor, tuševi…

**HUMANOST PRIJE SVEGA**

Po dolasku na plažu zatekli smo vozača posebno prilagođenog vozila za osobe

s invaliditetom, svojevrsnog kombija Komunalnog društva Autotrolej, kako upravo u

času našeg posjeta plaži dovodi dvoje kupača.

– Radim kao vozač u Autotroleju i svakoga dana dovodim kupače od njihove kuće do

plaže. Sve je organizirano u suradnji s Gradom Rijekom i Društvom tjelesnih invalida grada Rijeke. Posao je naporan, kao i svaki uostalom, pogotovo po ovim vrućinama, ali kada se čovjek sjeti da radi nešto humano, onda bude malo lakše, rekao nam je nasmiješeni Alen Poljak.

***Izvor: novilist.hr***

**AKO ŽELI U TOKIO, MORA NA AMPUTACIJU NOGE**

***George Bates (26) engleski je sportaš s invaliditetom. Reprezentativac je Velike***

***Britanije u košarci u kolicima, osvojio je zlato na Svjetskom i Europskom prvenstvu, a najveći mu je san bio nastupiti na Paraolimpijskim igrama u Tokiju 2021. godine. No, Bates se neočekivano našao u nevjerojatnoj situaciji...***

Naime, George Bates (26), iako je u invalidskim kolicima od 11 godine, ne može konkurirati za nastup na Paraolimpijskim igrama u Tokiju sljedeće godine jer ne ispunjava sve uslove! Da dobro ste pročitali. Problem je u tome što se njegov invaliditet, tj. oduzetost donjih ekstremiteta, ne tretira ‘kao dovoljan’ da bi se

natjecao na Paraolimpijadi! Očajni George Bates našao se tako u bezizlaznoj situaciji, svoje je muke iznio u javnosti te otkrio kako najozbiljnije razmišlja o drastičnom potezu - spreman je i na to da mu se jedna noga amputira, sve samo kako bi ispunio uvjete za nastup na Paraolimpijadi! Bates je inače više nego uspješan reprezentativac Velike Britanije u košarci u invalidskim kolicima. Još

kao 11-godišnjaku mu je, nakon teškog pada i ozljede na nogometu, dijagnosticiran CRPS (Complex Regional Pain Syndrome), koji mu, osim što mu stvara konstantne bolove, onemogućava hodanje... ‘Proklet sam jer imam ‘pogrešnu vrstu’ invaliditeta’, kaže Bates, koji se ne miri s činjenicom da njegov hendikep, prema postojećim propisima, nije dovoljno ozbiljan da bi se mogao natjecati na Paraolimpijskim

igrama. Prije tri godine je debitirao kao košarkaš u invalidskim kolicima, osvojio je čak

europsko i svjetsko zlato s reprezentacijom Velike Britanije, a trenutno igra za španjolsku košarkašku momčad u invalidskim kolicima MIDEBA Extremadura. I jedan je od najboljih u ovom paraolimpijskom sportu. No, sada se pojavio nevjerojatan problem, bizaran i tragičan, koji Georgeu Batesu ne dozvoljava nastup na Paraolimpijadi! Jednostavno je nevjerojatno, ali je istinito! Da bi uopće mogao nastupiti na Paraolimpijadi u Tokiju, a prema trenutnim pravilima, George Bates bi morao amputirati donji dio jedne noge! Da budemo točni, amputacija je strogo

propisana i mora biti - ispod potkoljenice! Samo bi u tom slučaju stekao uvjete da se

natječe na Paraolimpijadi! OK, vjerojatno ste još uvijek u šoku. No, Bates će učiniti sve kako bi osjetio duh olimpizma, pa je spreman na sve. Priznao je kako su mu

liječnici predlagali amputaciju noge kad je imao 14 ili 15 godina... ‘Tada sam odlučio da to neću učiniti, ali da, imao sam tu mogućnost kad sam bio mlađi. Iz sadašnje perspektive, bolje da sam je tada odsjekao!’, pričao je za engleske medije ovaj

hrabri sportaš u kolicima. Na žalost, situacija je takva da Bates sada ponovno razmišlja o tako radikalnom potezu - amputaciji! ‘Zbog propisa koji me onemogućavaju da se natječem na Paraolimpijskim igrama, možda ću ponovno morati razmisliti o toj teškoj odluci... Ne bih želio da se bilo tko nađe u ovakvoj situaciji’, pričao je nesretni George Bates i na kraju zaključio: ‘Ne znam, nisam još 100 posto siguran što ću učiniti. Znam samo da će to biti velika odluka o kojoj moram jako dobro razmisliti jer želim se natjecati na Paraolimpijadi u Tokiju 2021. godine...’

**ŠARENA STRANA**

**PRVA OPERACIJA**

Pacijent leži na operacionom stolu... Dobio je, doduše, potrebnu anesteziju, ali ne

i narkozu, pa je tako pri punoj svijesti... i pun straha. Mladi hirurg je to, primijetio, pak će jadnome pacijentu:

- "Izgledate mi nekako očajno, kao da vas je strah..."

- "Ali, doktore, shvatite me, to mi je prva operacija u životu..."

- "Dobro, shvatam", reče mu doktor. "Ali, nije ni meni lakše... i meni je ovo prva

operacija u životu, ako vas to tješi...!"

**SMRT**

Djed veli unuku:

- "Sakrij se brzo, evo nastavnika, a danas nisi išao u školu!"

A unuk će:

- "Bolje se ti sakrij, ja sam im javio da si ti jutros umro!"

**JEZERO**

- "Dragi, čini mi se da se karburator napunio vodom."

- "Znaš li ti uopće gdje se nalazi karburator?"

- "Pa znam - u autu!"

- "A gdje je auto?"

- "U jezeru."